คุณค่ะ หนูอายุ13ปีแล้วแต่ประจำเดือนยังไม่มาแล้วเมื่อวันที่19-21 มิถุนายน มีการตกขาวค่ะ มันเป็นเพราะสาเหตุอะไรค่ะ
สวัสดีค่ะ หากอายุ 13 ปีแล้ว ยังไม่เคยมีประจำเดือนมา แต่เริ่มมีพัฒนาการทางเพศแล้ว เช่น มีขนที่รักแร้ มีขนที่หัวหน่าว เต้านมเริ่มนูนขึ้น หัวนมเริ่มขยาย สะโพกเริ่มขยาย เป็นต้น ก็ถือว่ายังปกติดี ให้รอจนถึงอายุ 15 ปีก่อน หากประจำเดือนยังไม่มา จึงจะถือว่าผิดปกติค่ะสำหรับการมีตกขาว คือการที่มีของเหลวไหลจากช่องคลอดโดยไม่ใช่เลือดประจำเดือน ของเหลวนี้ถูกขับออกมาจากต่อมผลิตเมือกที่อยู่บริเวณปากมดลูกเพื่อสร้างความชุ่มชื้นในช่องคลอด ตกขาวที่ปกติจะออกใสๆ หรือมีสีขาวขุ่นหรือขาวออกเหลืองเล็กน้อยได้ แต่จะไม่มีกลิ่นเหม็น โดยปกติการมีตกขาวจะเริ่มเมื่อเข้าสู่วัยเจริญพันธ์ ดังนั้นการเริ่มมีตกขาว แสดงว่าร่างกายเริ่มมีการผลิตฮอร์โมนเพศแล้ว ประจำเดือนจึงอาจจะมาในเวลาไม่นานนี้ค่ะสำหรับตกขาวที่ผิดปกติ คือการมีสี ปริมาณ และกลิ่นที่แปลกไป เช่น สีเขียวขุ่น สีเหลืองปนเขียว สีชมพูแดง (เกิดจากมีเลือดปน) มีกลิ่นเหม็นคาวมาก ปริมาณเยอะตลอดเวลา หรือมีอาการคันหรือแสบช่องคลอดร่วมด้วย หากมีตกขาวดังกล่าว ต้องพบแพทย์เพื่อรักษาค่ะ